KOMISIJOS SPRENDIMAS
2008 m. birželio 11 d.
kuriuo kiekvienai valstybei narei nustatoma atgaline data teikiamos restruktūrizavimo paramos suma augintojams ir įmonėms, 2006-2007 ir 2007-2008 mokestiniais metais įvykdžiusiems restruktūrizaciją pagal laikinąją Bendrijos cukraus pramonės restruktūrizavimo schemą
(pranešta dokumentu Nr. C(2008) 2557)
(Tekstas autentiškas tik ispanų, čekų, graikų, prancūzų, anglų, italų, latvių, vengrų, olandų, portugalų, slovakų, slovėnų, suomių ir švedų kalbomis)
(2008/445/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. vasario 20 d. Tarybos reglamentą (EB) Nr. 320/2006, nustatantį laikiną Bendrijos cukraus pramonės restruktūrizavimo schemą ir iš dalies keičiantis Reglamentą (EB) Nr. 1290/2005 dėl bendrosios žemės ūkio politikos finansavimo (1),
atsižvelgdama į 2006 m. birželio 27 d. Komisijos reglamentą (EB) Nr. 968/2006, nustatantį išsamias Tarybos reglamento (EB) Nr. 320/2006, nustatančio laikiną Bendrijos cukraus pramonės restruktūrizavimo schemą, įgyvendinimo taisykles (2), ypač į jo 16a straipsnio 1 dalį,
kadangi:
(1)
Reglamento (EB) Nr. 320/2006 3 straipsnio 8 dalyje numatyta kai kurioms įmonėms ir augintojams atgaline data išmokėti padidintos ir pagal laikinąją restruktūrizavimo schemą išmokėtos sumos skirtumą. Reglamento (EB) Nr. 968/2006 16a straipsnyje išsamiai nustatyta šio skirtumo apskaičiavimo tvarka. Pagal šios nuostatos 1 dalies trečiąją pastraipą Komisija kiekvienai valstybei narei turi nustatyti minėtąsias sumas, kad 2008 m. birželio mėn. valstybės narės galėtų sumokėti paramos gavėjams.
(2)
Atgaline data mokamos teigiamos sumos, susidariusios tarp 2006-2007 ir 2007-2008 mokestiniais metais įmonėms ir augintojams išmokėtos paramos ir paramos, kuri būtų buvusi suteikta pagal 2008-2009 mokestiniams metams taikomas sąlygas.
(3)
Prancūzijai ir Belgijai suma nustatoma atsižvelgiant į tarpvalstybinį cikorijos tiekimą ir Prancūzijos valdžios institucijų išmokas Prancūzijos augintojams, tiekusiems produkciją Belgijos inulino sirupo gamintojams, bei Belgijos valdžios institucijų išmokas Belgijos augintojams, tiekusiems produkciją Prancūzijos inulino sirupo gamintojams,
PRIĖMĖ ŠĮ SPRENDIMĄ:
1 straipsnis
Pagal Reglamento (EB) Nr. 968/2006 16a straipsnio 1 dalies trečiosios pastraipos nuostatas kiekvienai susijusiai valstybei narei nustatytinos sumos nustatomos tokios, kokios nurodytos šio reglamento priede.
2 straipsnis
Šis sprendimas skirtas Belgijos Karalystei, Čekijos Respublikai, Airijai, Graikijos Respublikai, Ispanijos Karalystei, Prancūzijos Respublikai, Italijos Respublikai, Latvijos Respublikai, Vengrijos Respublikai, Nyderlandų Karalystei, Portugalijos Respublikai, Slovėnijos Respublikai, Slovakijos Respublikai, Suomijos Respublikai ir Švedijos Karalystei.
Priimta Briuselyje, 2008 m. birželio 11 d.